हज़ारों ख़्वाहिशें ऐसी कि हर ख़्वाहिश पर दम निकले,
बहुत निकले मेरे अरमान लेकिन फिर भी कम निकले।
आगरा. एहसासों को लफ्जों में पिरोकर रूह छू लेने वाले मशहूर शायर मिर्जा गालिब के अरमान आखिरी सांस तक कलम में उलझे रहे। कभी वक्त उन्हें निहारता रहा तो कभी बेवक्त वो उसका दीदार करते रहे। इश्क की रवानगी और तूफान की तिश्नगी का ही असर था कि ये शायर आज तक यादों में जिंदा है। उनके शेरों पर उम्र भी इस करीने से चढ़ी कि जितने पुराने होते गए, उतने ही अफसाने बनते गए। गालिब सिर्फ एक नाम नहीं, शायरों के दिल का अरमान है। इश्क की इबादत हो या खुदा से शिकायत, अपनों से नफरत हो या दुश्मनों से मोहब्बत, हर शेर और शायरी में कुछ अपना सा दर्द छलक जाता है।
उर्दू के इस सबसे मशहूर शायर का लिखा हर एक लफ्ज खुद में दर्द का दरिया समेटे हुए है। मिर्जा गालिब का असली नाम मिर्जा असदउल्ला बेग खान गालिब था। उनका जन्म 27 दिसंबर 1797 को उत्तर प्रदेश के आगरा में हुआ था। तर्सम खां के पुत्र कौकान बेग खां शाहआलम के शासन काल में, अपने बाप से झगड़कर हिन्दुस्तान चले आए। कौकान बेग गालिब के दादा थे। जब गालिब महज पांच साल के थे, तभी उनके पिता अब्दुल्लाबेग का देहांत हो गया था। वो चाचा नसरुल्ला बेग खां की देखरेख में बड़े हुए, जो मराठों की ओर से आगरा के सूबेदार थे।
जब दिल बन गया 'गालिब'
दौर बदलते गए लेकिन दर्द का मिज़ाज नहीं बदला। जब भी कोई दिल टूटा तो उसने खुद को गालिब के करीब पाया। जब अपनों से धोखा मिला तो गालिब ही याद आया। शायद तभी लोग कहते हैं ग़म में हर शख्स गालिब बन जाता है, क्योंकि दर्द से दिल लगाने के लिए पहले उसमें डूबना पड़ता है। 15 फरवरी, 1869 में भले ही गालिब दुनिया छोड़कर चले गए, लेकिन उन्हें याद रखने की हजारों वजह दे गए।
EDITED BY: Ruchi Mahawar
आगे की स्लाइड्स में पढ़िए, मिर्जा गालिब के कुछ चुनिंदा शेर...
hin_Deva hin_Deva hin_Deva hin_Deva hin_Deva hin_Deva knc_Latn hne_Deva